Ní Tsumi 13 | Baiblo ɔ Ngɛ Intanɛti ɔ Nɔ | New World Translation\nNí Tsumi 13:1-52\nA tsɔ Banaba kɛ Saulo kaa ma se sane kpakpa fiɛɛli (1-3)\nSɔmɔmi ní tsumi ɔ ngɛ Kipro (4-12)\nMunyu nɛ Paulo tu ngɛ Antiokia nɛ ngɛ Pisidia a (13-41)\nGbami nɛ tsɔɔ kaa a plɛ a he kɛ ya je ma amɛ a ngɔ ɔ (42-52)\n13 Jehanɛ ɔ, gbali kɛ tsɔɔli ngɛ Antiokia asafo ɔ mi. Mɛ ji: Banaba, Simeon nɛ a tsɛɛ lɛ ke Nija, Lusio nɛ e je Kirene ɔ, Manaen nɛ e kɛ Hɛrode nɛ ji kpokpa nɔ yelɔ ɔ ya sukuu ɔ, kɛ Saulo. 2 Benɛ a ngɛ Yehowa* sɔmɔe* nɛ a ngɛ hwɔ hae ɔ, mumi klɔuklɔu ɔ de ke: “Nyɛ je Banaba kɛ Saulo ngɔ ha mi kɛ ha ní tsumi nɛ lɔ ɔ he je i tsɛ mɛ ngɛ ɔ.” 3 Kɛkɛ nɛ benɛ a ha hwɔ nɛ a sɔle ta a, a ngɔ a ninehi kɛ pue a nɔ nɛ a wo mɛ blɔ. 4 Enɛ ɔ he ɔ, nyumu nɛ ɔmɛ nɛ mumi klɔuklɔu ɔ tsɔ mɛ ɔ kple kɛ ho Seleukia ya, nɛ a hi lɛ mi kɛ je lejɛ ɔ kɛ ho Kipro ya. 5 Benɛ a su Salamis ɔ, a bɔni Mawu munyu ɔ jajemi ngɛ Yuda bi ɔmɛ a kpe he ɔmɛ. Nɛ a kɛ Yohane hu nyɛɛ kaa a sɔmɔlɔ.* 6 Benɛ a kpa zugba kpɔ ɔ nɛ nyu bɔle lɛ ɔ tsuo nɔ hluu kɛ ya su Pafos ɔ, a kɛ nyumu ko nɛ e ji Yuda no nɛ a tsɛɛ lɛ ke Baa-Yesu, nɛ e ji kunya yelɔ kɛ lakpa gbalɔ ɔ ya kpe. 7 E kɛ amlaalo* Sɛgio Paulos nɛ e ji nyumu ní lelɔ ɔ lɛ ngɛ. Benɛ e tsɛ Banaba kɛ Saulo kɛ ba e ngɔ ɔ, nyumu nɛ ɔ suɔ wawɛɛ kaa e maa bu Mawu munyu ɔ tue. 8 Se Elimas nɛ ji kunya yelɔ ɔ (jã nɛ e biɛ ɔ sisi tsɔɔ) bɔni si temi kɛ bɔni mɛ womi, nɛ e ngɛ mɔde bɔe kaa e maa kpale amlaalo ɔ kɛ je hemi kɛ yemi ɔ he. 9 Kɛkɛ nɛ mumi klɔuklɔu hyi Saulo nɛ a tsɛɛ lɛ ke Paulo hulɔ ɔ tɔ, nɛ e hyɛ e hɛ mi totooto 10 nɛ e de ke: “Oo nyumu nɛ ojo fiami kɛ yayami slɔɔtohi tsuo hyi mo tɔ, mo Abosiami bi, mo nɛ o ji nɔ́ kpakpa fɛɛ nɔ́ kpakpa he he nyɛlɔ, Yehowa* blɔ ɔmɛ nɛ a da nɛ o ngɛ mɛ kpɛ̃e ɔ, o be kpae lo? 11 Hyɛ! Yehowa* nine fɔɔ si ngɛ o nɔ, nɛ o hɛ ngmɛ ma yu, nɛ o be pu la nae kɛ ma ya su be ko.” Amlɔ nɔuu nɛ afua nɛ e mi ti kɛ diblii nɔ e nɔ, nɛ e bɔni si tataami nɛ e ngɛ nɔ ko hlae nɛ e ta e dɛ mi nɛ e tsɔɔ lɛ blɔ. 12 Kɛkɛ nɛ benɛ amlaalo ɔ na nɔ́ nɛ ba a, e he ye, ejakaa e nya kpɛ e he ngɛ Yehowa* tsɔɔmi ɔ he. 13 Jehanɛ ɔ, Paulo kɛ nihi nɛ a piɛɛ e he ɔ je Pafos nɛ a gu wo ɔ nɔ kɛ ba Pɛga ngɛ Pamfilia. Se Yohane je a he nɛ e kpale kɛ ho Yerusalɛm ya. 14 Se mɛɛ lɛɛ a tsa nɔ kɛ je Pɛga kɛ ba Antiokia ngɛ Pisidia. Nɛ a ya kpe he ɔ ngɛ He Jɔɔmi ligbi ɔ nɔ, nɛ a ya hi si. 15 Benɛ a kane Mlaa a kɛ Gbali ɔmɛ ngɛ ni ɔmɛ a hɛ mi ta a, kpe he ɔ nɔ hyɛli ɔmɛ ngɔ sɛ gbi kɛ ya ha mɛ ke: “Nyumuhi, nyɛmimɛ, ke nyɛ ngɛ he wami womi munyu ko kɛ ha ni ɔmɛ ɔ, nyɛ de.” 16 Lɔ ɔ he ɔ, Paulo te si nɛ e fɔ e nine, nɛ e de ke: “Nyumuhi, Israel bi, kɛ nyɛ ni kpahi nɛ nyɛ yeɔ Mawu gbeye, nyɛɛ bu tue. 17 Israel bi nɛ ɔmɛ a Mawu ɔ hla wa nɛmɛ ɔmɛ, nɛ e wo nimli ɔmɛ a nɔ benɛ a hi si ngɛ Ijipt zugba a nɔ kaa nibwɔhi ɔ, nɛ e kɛ e kɔni nɛ e wo nɔ ɔ je mɛ kɛ je lejɛ ɔ. 18 Nɛ e to e tsui si ha mɛ ngɛ nga a nɔ maa pee jeha 40. 19 Benɛ e kpata mahi kpaago nɛ a ngɛ Kaanan zugba a nɔ ɔmɛ a hɛ mi ɔ, e gba a zugba a kɛ ha mɛ kaa weto ní. 20 Enɛ ɔ tsuo ya nɔ maa pee jeha 450. “Ngɛ enɛ ɔ se ɔ, e ha mɛ kojoli hluu kɛ ya su Samuɛl nɛ ji gbalɔ ɔ yi nɔ. 21 Se lɔ ɔ se ɔ, a bi ke a wo matsɛ ha mɛ, nɛ Mawu ngɔ Kish binyumu Sɔɔl nɛ e je Benyamin wɛtso ɔ mi ɔ kɛ ha mɛ jeha 40. 22 Benɛ e kpa lɛ ɔ, e tle David si kɛ ha mɛ kaa matsɛ, nɛ e ye e he odase ke: ‘I na David, Jɛse binyumu ɔ, nyumu nɛ ye tsui kplɛɛ e nɔ; e maa pee níhi tsuo nɛ i suɔ.’ 23 Kaa bɔ nɛ Mawu wo si ɔ, e ngɔ Yesu, yi wami helɔ ɔ kɛ je nyumu nɛ ɔ nina a* mi kɛ ba ha Israel. 24 Loko jamɛ a nɔ ɔ maa ba a, Yohane fiɛɛ baptisimi nɛ e peeɔ tsui tsakemi he okadi ɔ ngɛ ma hɛ mi kɛ tsɔɔ Israel bi ɔmɛ tsuo. 25 Se benɛ Yohane ngɛ e ní tsumi ɔ nya gbee ɔ, e deɔ ke: ‘Mɛnɔ lɛ nyɛ susu kaa i ji? Pi imi ji lɛ. Mohu ɔ, nyɛɛ hyɛ! Nɔ ko ma ngɛ ye se nɛ i sɛ nɔ nɛ e pɛneɔ tokota ngɛ e nane.’ 26 “Nyumuhi, nyɛmimɛ, nyɛ Abraham weku ɔ mi bimɛ, kɛ ni kpahi nɛ a ngɛ nyɛ kpɛti nɛ a yeɔ Mawu gbeye, a wo yi wami hemi nɛ ɔ he munyu ɔ blɔ kɛ ba wa ngɔ. 27 Se nihi nɛ a ngɛ Yerusalɛm kɛ a nɔ yeli ɔmɛ a li nɔ nɛ ɔ mi tso, mohu ɔ, benɛ a ngɛ sɔmɔe kaa kojoli ɔ, a ha nɛ níhi nɛ Gbali ɔmɛ de nɛ a woɔ a gbi nɔ kɛ kaneɔ ngɛ he jɔɔmi ligbi fɛɛ he jɔɔmi ligbi nɔ ɔ ba mi. 28 E ngɛ mi kaa a nɛ nɔ́ ko nɛ e tsɔɔ kaa e sa gbenɔ mohu lɛɛ, se a kpa Pilato pɛɛ kaa e ha nɛ a gbe lɛ. 29 Nɛ benɛ a gbe nɔ́ fɛɛ nɔ́ nɛ a ngma ngɛ e he ɔ nya a, a je lɛ ngɛ tso ɔ nɔ nɛ a ya to lɛ ngɛ yɔkɔ* ko mi. 30 Se Mawu tle lɛ si kɛ je gbeje, 31 nɛ e je e he kpo kɛ tsɔɔ nihi nɛ a kɛ lɛ je Galilea kɛ kuɔ kɛ ya Yerusalɛm ɔ ligbihi fuu. Amlɔ nɛ ɔ, ni nɛ ɔmɛ ji e we odasefohi kɛ ha ni ɔmɛ. 32 “Enɛ ɔ he ɔ, wa ngɛ si nɛ a wo nɛmɛ ɔmɛ ɔ he sane kpakpa a jajee kɛ ngɛ nyɛ tsɔɔe. 33 Mawu ha nɛ e ba mi kɛ pi si ha wɔ a bimɛ ɔmɛ kɛ gu Yesu si nɛ e tle kɛ je gbeje ɔ nɔ; kaa bɔ nɛ a ngma ngɛ la enyɔne ɔ mi ke: ‘Ye bi ji mo; mwɔnɛ ɔ, i ba pee o tsɛ’ ɔ. 34 Mawu ma anɔkuale sane nɛ e tsɔɔ kaa e tle lɛ si kɛ je gbeje nɛ e be e se kpalee kɛ ya puɛmi mi hu kɔkɔɔkɔ ɔ nɔ mi benɛ e de ke: ‘Ma je suɔmi nɛ e se pui gblegbleegble ɔ nɛ i wo David si ngɛ he, nɛ e ji anɔkuale* ɔ kpo kɛ ha nyɛ’ ɔ. 35 Lɔ ɔ he ɔ, a de ekohu ngɛ la kpa ko mi ke: ‘O be nɔ nɛ e fĩɔ o se ɔ hyɛe nɛ e puɛ.’ 36 David lɛɛ, e sɔmɔ Mawu* ngɛ lɛ nitsɛ e yi nɔ, e nɔ gbenɔ mahe mi, nɛ a to lɛ kɛ piɛɛ e nɛmɛ ɔmɛ a he, nɛ e puɛ. 37 Se nɔ nɛ Mawu tle lɛ si ɔ lɛɛ e puɛ we. 38 “Enɛ ɔ he ɔ, nyɛmimɛ, nyɛ ná nɛ nyɛɛ le kaa kɛ gu nɔ nɛ ɔ nɔ ɔ, a ngɛ yayami pami jajee kɛ ngɛ nyɛ tsɔɔe, 39 nɛ ngɛ níhi tsuo nɛ a nyɛ we nɛ a gu Mose Mlaa a nɔ kɛ wo nyɛ nguɔ ngɛ he ɔ mi ɔ, kɛ gu nɔ nɛ ɔ lɛɛ e nɔ ɔ, a woɔ nɔ fɛɛ nɔ nɛ e heɔ yeɔ ɔ nguɔ. 40 Enɛ ɔ he ɔ, nyɛɛ hyɛ nɛ hi konɛ níhi nɛ a de ngɛ Gbali ɔmɛ a mi ɔ nɛ a ko ba nyɛ nɔ: 41 ‘Nyɛ nihi a he fɛu yeli, nyɛɛ hyɛ, nɛ e pee nyɛ nyakpɛ, nɛ nyɛ hɛ mi nɛ kpata, ejakaa i ngɛ ní tsumi ko tsue ngɛ nyɛ ligbi ɔmɛ a mi, ní tsumi ko nɛ ke nɔ ko de nyɛ bɔ nɛ e ngɛ ha fitsofitso po ɔ, nyɛ be hee maa ye gblegbleegble.’” 42 Jehanɛ ɔ, benɛ a ngɛ kpo jee ɔ, ni ɔmɛ kpa mɛ pɛɛ kaa a ba tu ní nɛ ɔmɛ a he munyu ngɛ He Jɔɔmi Ligbi nɛ e maa ba a nɔ. 43 Lɔ ɔ he ɔ, benɛ a kpa kpe ɔ nɛ a pee ngɛ kpe he ɔ, Yuda bi kɛ nihi nɛ a tsake kɛ ba Yuda bi ɔmɛ a jami ɔ mi ɔ, a kpɛti nihi fuu nɛ a jaa Mawu ɔ nyɛɛ Paulo kɛ Banaba a se, nɛ benɛ Paulo kɛ Banaba kɛ mɛ ngɛ munyu tue ɔ, a wo mɛ he wami kaa a ya nɔ nɛ a hi Mawu dloomi ɔ mi. 44 He Jɔɔmi Ligbi nɛ e nyɛɛ se ɔ nɔ ɔ, lɔ ɔ ji kaa ma a tsuo ba bua a he nya konɛ a bu Yehowa* munyu ɔ tue. 45 Benɛ Yuda bi ɔmɛ na asafo kuu ɔmɛ ɔ, hunga hyi mɛ tɔ, nɛ a bɔni musu bɔmi munyuhi tumi kɛ bɔni nɔ́ nɛ Paulo ngɛ dee ɔ simi. 46 Kɛkɛ nɛ Paulo kɛ Banaba tu munyu kɛ kã, nɛ a de mɛ ke: “Nyɛ ji kekleekle nihi nɛ e he hia kaa a tu Mawu munyu ɔ kɛ tsɔɔ. Akɛnɛ nyɛ ngɛ Mawu munyu ɔ kuae, nɛ nyɛ bui nyɛ he kaa nihi nɛ a sa kɛ ha neneene wami he je ɔ, nyɛɛ hyɛ! wa dɔ wa yi kɛ yaa je ma amɛ a ngɔ. 47 Ejakaa Yehowa* fã wɔ ke: “I ngɔ nyɛ kɛ pee la kɛ ha je ma amɛ, konɛ nyɛɛ pee yi wami hemi kɛ ya su zugba a nyagbe he ɔmɛ.’” 48 Benɛ nihi nɛ a ngɛ je ma amɛ a mi ɔ nu nɔ́ nɛ ɔ, a bɔni nyami nɛ a wo Yehowa* munyu ɔ hɛ mi nyami, nɛ nihi tsuo nɛ a ngɛ su kpakpa nɛ ma ha nɛ a ná neneene wami ɔ ba he ye. 49 Jehanɛ se hu ɔ, a ngɛ Yehowa munyu ɔ gbɛe kɛ ngɛ fĩae ngɛ ma a mi tsuo. 50 Se Yuda bi ɔmɛ wo yihi nɛ a he biɛ nɛ a yeɔ Mawu gbeye kɛ nyumuhi nɛ a hɛɛ blɔ nya ngɛ ma a mi ɔmɛ a yi mi, nɛ a ha yi mi wami te si ngɔ wo Paulo kɛ Banaba, nɛ a fiee mɛ kɛ ho a huzu ɔmɛ a se ya. 51 Enɛ ɔ he ɔ, a si a nane si nɛ bunyuku nɛ e ngɛ a nane he ɔ je kɛ pue si kɛ si mɛ, nɛ a pue nɔ kɛ ho Ikoniom ya. 52 Nɛ bua jɔmi kɛ mumi klɔuklɔu ya nɔ nɛ e hyi kaseli ɔmɛ tɔ.\n^ Aloo “sɔmɔe konɛ nihi nɛ a ná he se.”\n^ Aloo “yemi kɛ bualɔ.”\n^ Aloo “nɛ nyɛɛ kɛ nyɛ hɛ ma nyɛ maa fɔ nɔ.”\n^ Aloo “pee Mawu suɔmi nya ní.”\nNí Tsumi 13